
KÖZMEGHALLGATÁS

Tájékoztató!

Magyarország helyi önkormányzatairól szóló 2011. évi CLXXXIX. törvény a következők szerint rendelkezik a közmeghallgatásról:
„54. § A képviselő-testület évente legalább egyszer előre meghirdetett közmeghallgatást tart, amelyen a helyi lakosság és a helyben érdekelt szervezetek képviselői a helyi közügyeket érintő kérdéseket és javaslatot tehetnek. Az elhangzott javaslatra, kérdésre a közmeghallgatáson vagy legkésőbb tizenöt napon belül választ kell adni.”

A képviselő-testület évente legalább egyszer - előre meghirdetett - közmeghallgatást tart. A jogintézmény azt a célt szolgálja, hogy a választópolgárok e nyílt testületi ülésen közvetlenül intézhessenek kérdéseket a testülethez, javaslatokat tegyenek.
Meghívó!
Megyer Község Önkormányzatának Képviselő-testülete Tisztelettel meghívja Önt az

IKSZT épületében
2013. december 20. napján (pénteken)

11.00 órakor megtartandó

KÖZMEGHALLGATÁSRA.
Napirend:

1. A Polgármester általános tájékoztatója.

2. A helyi lakosság és a helyben érdekelt szervezetek képviselői a helyi közügyeket érintő kérdéseket és javaslatot tehetnek.

Megyer, 2013. december 13.

Tisztelettel:




Pajer Kristóf









polgármester

 J e g y z ő k ö n y v:

Készült: Megyer Község Önkormányzat Képviselő-testületének 2013. december 20. napon az IKSZT épületében megtartott közmeghallgatásról.
Jelen vannak:
Pajer Kristóf polgármester 
Sárközi Zsolt alpolgármester



Pallér Edina jegyző 

Távollétét bejelentette: Baloghné Raffai Anna képviselő
A lakosság részéről megjelent 4 fő (jelenléti ív szerint).

A polgármester köszönti a közmeghallgatáson megjelenteket. A polgármester tájékoztatást ad arról, hogy a közmeghallgatás testületi ülés keretében történik, azon a testület tagjainak határozatképes számban meg kell jelennie, megállapítja, hogy a képviselő-testület határozatképes. A polgármester megnyitja a közmeghallgatást, majd ismerteti a napirendet.
Napirend:

1. A Polgármester általános tájékoztatója.

2. A helyi lakosság és a helyben érdekelt szervezetek képviselői a helyi közügyeket érintő kérdéseket és javaslatot tehetnek.

A képviselő-testület a napirendet határozathozatal nélkül elfogadja.

1. / Napirend: A Polgármester általános tájékoztatója.
Pajer Kristóf polgármester: Minden évben legalább egyszer kötelező közmeghallgatást tartani. Ennek keretében egy kisebb tájékoztatót tartanék. 

2013. évben is részt vettünk a START közmunkaprogramban. Ezen belül is több programban vettünk részt éves átlagként összesen 9 fő foglalkoztatottal. A közfoglalkoztatottak bérét és járulékait az állam 100 %-ban támogatta, mivel hátrányos kistérségben vagyunk, és Sümeg kistérségében van ez a START közmunkaprogram. Kaptunk ezekben a programokban pénzt eszközökre, gépekre, ezeket be is szereztük. 
A nyáron lehetőség volt diákok foglalkoztatására is. Ezen kívül az önkormányzatnak 1-1 fő főállású foglalkoztatottja a falugondnok, valamint az IKSZT menedzser, részmunkaidőben volt továbbá az évben még IKSZT karbantartó foglalkoztatott is. Az önkormányzat éves átlagos foglalkoztatotti létszáma 12 fő volt 2013-ban.
Településünkön Megyer Vendégváró Szociális Szövetkezet jött létre az idei évben, augusztusban. A szövetkezetben tagként az önkormányzat is szerepel. A szövetkezet pályázati támogatásra is szert tett, és a jövő évben további támogatásra is számítunk. A szövetkezet alapvető célja a munkanélküli, illetőleg szociálisan hátrányos helyzetben lévő tagjai számára munkafeltételek teremtése, valamint szociális helyzetük javításának egyéb módon történő elősegítése. A szövetkezet a céljainak elérése érdekében a munkanélküli tagjainak munkalehetőséget biztosít, illetve szervez, tagjainak a szociális törvény szerint intézményi foglalkoztatást biztosít, valamint közreműködhet közmunka, közhasznú, közcélú munka biztosításában is. A szövetkezet főtevékenysége zöldterület kezelés, de egyéb tevékenységként rengeteg dolgot felvettünk az alapszabályba.
Az idei évben ismét lehetőség volt szociális célú tűzifa igénylésére. Az állam meghatározta, hogy maximálisan hány m3-t kérhetünk. Önkormányzatunk a maximálisan igényelhető 4 m3-re beadta pályázatát, a 4 m3-t meg is ítéltek részünkre. Az állam erre 66.040,-Ft vissza nem térítendő támogatást utalt az önkormányzatnak. Önkormányzatunknak ehhez az összeghez 5.080,-Ft önerőt kell hozzátennie. A fuvardíj 2.200,-Ft+ ÁFA/m3 lesz, ami bruttó 2.794,-Ft-ra jön ki m3-ként, ez szintén az önkormányzat költsége lesz. A támogatást szabályozó BM rendelet alapján az önkormányzatnak rendeletben kell meghatároznia a szociális rászorultság szabályait, a BM rendelet azt írja, hogy a szociális rászorultság szempontjainak meghatározásakor előnyben kell részesíteni az aktív korúak ellátására, időskorúak járadékára, adósságcsökkentési támogatásra, vagy lakásfenntartási támogatásra jogosultakat, valamint a halmozottan hátrányos helyzetű gyermeket nevelő családokat. Szociális rendeletünket a tárgyban még decemberben módosítani fogjuk. A szociális célú tűzifára az igényléseket januárban lehet beadni, majd azt követően osztjuk ki a tűzifát.
Az önkormányzat tudomására jutott, hogy a P&P Pannónia Populus Bt. cég energiaültetvény telepítését szándékozik megtenni Megyer községben. Az energiaültetvény telepítéséhez az önkormányzat semmilyen formában nem tud hozzájárulni, mivel rendezési tervében is leszögezte, hogy csak a hagyományos művelési ágak valósíthatók meg. Keressük a lehetőségeinket, hogy hogy védjük meg termőföldjeinket attól, hogy értékük elvesszen, valamint levegőnket az allergén hatású energiaültetvényektől, de még egyenlőre nem látom a végét.
A szilárdhulladék-kezeléssel kapcsolatban a községben képződő szilárdhulladék gyűjtését és elszállítását a 2013. évben is a Remondis Tapolca Kft. közszolgáltató végezte. Az új hulladékgazdálkodási törvény a közszolgáltatókra 2014. január 1. napjától új előírásokat tartalmaz, amely többek között a nonprofit gazdasági társasági forma. A Remondis Tapolca Kft. tulajdonosi szerkezete jelenleg nem felelt meg az új hulladékgazdálkodási törvény előírásainak, azonban előreláthatólag a Remondis Tapolca Kft. a Remondis Magyarország Holding Kft. részeként a Magyar Nemzeti Vagyonkezelő Zrt. részére értékesítésre kerül, és ezzel a Remondis Tapolca tulajdonosi szerkezete már megfelelne az új hulladékgazdálkodási törvény előírásainak. Ez nem egyedi jelenség térségünkben, országos probléma volt, valószínűleg az állam ezért lép közbe. A szilárdhulladék gyűjtése és elszállítása így a jövőben is megoldott lesz.
2. / Napirend: A helyi lakosság és a helyben érdekelt szervezetek képviselői a helyi közügyeket érintő kérdéseket és javaslatot tehetnek.

Pajer Kristóf polgármester: Van e valakinek kérdése, javaslata a képviselő-testülethez az elhangzottakkal kapcsolatban, vagy más, egyéb témában?
Pallér Edina jegyző: Amennyiben valaki úgy gondolja, írásban is beadhatja kérdését, javaslatát, vagy most felvesszük írásban azt, és a polgármester úr vagy a hivatal a későbbiekben megválaszolja azt.

/Kérdés, javaslat nem hangzott el. Nem nyújtottak be írásban sem kérdést, sem javaslatot./

Pajer Kristóf polgármester: Amennyiben nincs, úgy megköszönöm mindenkinek a részvételt a közmeghallgatáson.

A polgármester a közmeghallgatást berekesztette.

k.m.f.

               Pajer Kristóf






  Pallér Edina

                polgármester                                                                       
    jegyző

